钦定古今图书集成/明伦汇编/官常典/第706卷 > 北郭骚
## 钦定古今图书集成/明伦汇编/官常典/第706卷 > 北郭骚

按《吕氏春秋》：齐有北郭骚者，结罘罔，捆蒲苇，织屦履，
以养其母，犹不足，踵门见晏子曰：“愿乞所以养母。”晏
子之仆谓晏子曰：“此齐国之贤者也。其义不臣乎天
子，不友乎诸侯，于利不苟取，于害不苟免，今乞所以
养母，是说夫子之义也，必与之。”晏子使人分仓粟，分
府金而遗之，辞金而受粟。有间，晏子见疑于齐君，出
奔，过北郭骚之门而辞。北郭骚沐浴而出，见晏子曰：
“夫子将焉适？”晏子曰：“见疑于齐君，将出奔。”北郭子曰：
“夫子勉之矣！”晏子上车，太息而叹曰：“婴之亡岂不宜
哉！亦不知士甚矣。”晏子行，北郭子召其友而告之曰：
“说晏子之义，而常乞所以养母焉。吾闻之曰：‘养及亲
者，身伉其难’。今晏子见疑，吾将以身”死白之。著衣冠，
令其友操剑奉笥而从造于君庭。求复者，曰：“晏子天
下之贤者也，去则齐国必侵矣，必见国之侵也，不若
先死，请以头托白晏子也。”因谓其友曰：“盛吾头于笥
中，奉以托退而自刎也。”其友因奉以托。其友谓观者
曰：“北郭子为国故死，吾将为北郭子死也。”又退而自
刎。齐君闻之大骇，乘驿而自追。《晏子》，及之国郊，请而
反之，晏子不得已而反。闻北郭骚之以死白己也，曰：
“晏婴之亡，岂不宜哉！”亦愈不知士甚矣。